Maria Tipo

Maria Tipo  foi una pianista italiana.

 Biografía 
Formada primeramente gracies a les enseñances de la so madre, que fuera alumna de Ferruccio Busoni, perfeccionó darréu les sos habilidaes con Alfredo Casella y Guido Agosti.

Con namás diecisiete años ganó'l Concursu Internacional de Xinebra, depués de consiguir el segundu puestu l'añu anterior, y empezó una serie de conciertos que la llevaron per tol mundu y a grabar con numberosos sellos discográficos. Ente los sos llogros destaquen les grabaciones de les Variaciones Goldberg de Johann Sebastian Bach y les Sonates de Domenico Scarlatti, que-y valieron el Diapason d'Oru. Les sos grabaciones de les sonates de Muzio Clementi fueron gallardionaes col premiu "Saint-Vincent for Long Playing 1979".

Maria Tipo tenía un repertoriu estensu y heteroxeneu, con obres más bien personales y poco convencionales pa la dómina. Por casu, foi pionera en recuperar les Variaciones Goldberg de Bach en sales de conciertos, depués d'escuchar a Glenn Gould en directu n'América, que-y fixo entender el grandor de la composición, qu'entós yera bien poco interpretada nel pianu. Nun se dedicó especialmente a interpretar obres completes Clementi ye l'autor al que más se dedicó nesti sentíu, pero nun llegó a grabar les obres completes), prefiriendo escoyer pieces que-y resultaren especialmente prestoses de munchos autores distintos. Aquellos colos que tuvo más venceyada fueron Bach Scarlatti, Mozart, Clementi, Beethoven, Chopin y Schumann. Na sala de conciertos, sicasí, tamién tocó obres de Schubert, a compositores rusos (en particular Skriabin, Prokofiev y Rakhmaninov), a Franz Liszt y a l'impresionismu francés (Debussy, Ravel).

 Vida privada 
Casó primero col guitarrista Alvaro Company y depués col pianista Alessandro Specchi. Yera madre de la violinista Alina Company.

Tipo morrió'l 10 de febreru de 2025 a los 93 años d'edá.

 Reconocencies 
Recibió numberosos premios de la crítica. Ganó'l premiu Fiorino d'Oro, foi miembru honoraria de l'Academia Nacional de Santa Cecilia y foi condecorada como Oficial de la Orde de les Artes y les Lletres de Francia.

 Referencies 

 Enllaces esternos 

Categoría:Pianistes d'Italia
Categoría:Persones de Nápoles